CELEX: 
Language: sl
Date: 2017-08-17 00:00:00
Title: IZVEDBENA UREDBA KOMISIJE (EU) …/… o spremembi Izvedbene uredbe (EU) 2016/1240 v zvezi z odpremo intervencijskih zalog za sistem razdeljevanja hrane najbolj ogroženim osebam

IZVEDBENA UREDBA KOMISIJE (EU) …/…
            
            
               z dne 16.8.2017
            
            
               o spremembi Izvedbene uredbe (EU) 2016/1240 v zvezi z odpremo intervencijskih zalog za sistem razdeljevanja hrane najbolj ogroženim osebam
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007
                  1
                ter zlasti člena 20(i) Uredbe,
            
            
               ob upoštevanju naslednjega:
            
            
               (1)V skladu s členom 16(2) Uredbe (EU) št. 1308/2013 je proizvode, ki so bili odkupljeni v okviru javne intervencije (v nadaljnjem besedilu: intervencijski proizvodi), mogoče odpremiti tako, da se dajo na razpolago za sistem razdeljevanja hrane najbolj ogroženim osebam v Uniji (v nadaljnjem besedilu: sistem), določen v zadevnih pravnih aktih Unije.
            
            
               (2)Člen 23(4) Uredbe (EU) št. 223/2014 Evropskega parlamenta in Sveta
                  2
                določa, da se hrana, ki se razdeli najbolj ogroženim osebam v Uniji, lahko dobi iz uporabe, predelave ali prodaje intervencijskih proizvodov, če je to ekonomsko gledano najboljša možnost in neupravičeno ne odloži dostave hrane.
            
            
               (3)Čeprav Delegirana uredba Komisije (EU) 2016/1238
                  3
                vsebuje določbe v zvezi s pologom varščine za vložitev ponudbe za odpremo intervencijskih proizvodov v okviru sistema, Izvedbena uredba Komisije (EU) 2016/1240
                  4
                ne vsebuje podrobnih pravil o postopkih v zvezi s proizvodi, ki so na voljo za sistem.
            
            
               (4)Kadar so na voljo intervencijski proizvodi in prevladujoče tržne razmere omogočajo odpremo takih proizvodov, bi morala imeti Komisija možnost odločiti, da se dajo navedeni proizvodi na voljo za sistem. V ta namen bi morala Komisija določiti količino, ki se da na voljo, države članice, ki želijo prejeti del te količine, pa bi morale predložiti zahtevo.
            
            
               (5)Kadar skupna zahtevana količina presega skupno razpoložljivo količino, bi se morali proizvodi dodeliti v sorazmerju z zahtevanimi količinami. Nato bi bilo treba razpoložljive serije razdeliti med države članice v skladu z merili, ki jih določi Komisija glede na lokacijo proizvodov.
            
            
               (6)Ker se lahko intervencijski proizvodi po naravi in značilnostih razlikujejo, se lahko razlikuje tudi najustreznejši in najučinkovitejši način odpreme za namene sistema. Zato je treba določiti ustrezna postopkovna pravila, vključno z nekaterimi roki.
            
            
               (7)Morebitna učinkovita možnost poleg uporabe ali predelave intervencijskih proizvodov je prodaja prek ponudb, ki jih organizirajo države članice, ki jim je bil dodeljen del količine, dane na voljo za sistem. Treba bi bilo določiti posebna pravila za prodajo prek takih ponudb. Da bi preprečili motnje zadevnih trgov pri prodaji prek ponudb, je ustrezno določiti najnižjo ceno za sprejem ponudb.
            
            
               (8)Izvedbeno uredbo (EU) 2016/1240 bi bilo zato treba ustrezno spremeniti.
            
            
               (9)Ukrepi iz te uredbe so v skladu z mnenjem Odbora za skupno ureditev kmetijskih trgov –
            
            
               SPREJELA NASLEDNJO UREDBO:
            
            
               Člen 1
            
            
               Izvedbena uredba (EU) 2016/1240 se spremeni:
            
         
         
            
               (1)V naslovu II se doda naslednje poglavje IV: 
            
            
               „Poglavje IV
            
            
               Odprema intervencijskih proizvodov za sistem razdeljevanja hrane najbolj ogroženim osebam v Uniji
            
            
               Člen 38a
            
            
               Dajanje intervencijskih proizvodov na voljo za sistem  
            
            
               1.Komisija lahko z izvedbeno uredbo, sprejeto v skladu s postopkom iz člena 229(2) Uredbe (EU) št. 1308/2013, da na voljo intervencijske proizvode za sistem razdeljevanja hrane najbolj ogroženim osebam v Uniji iz člena 16(2) navedene uredbe (v nadaljnjem besedilu: sistem).
            
            
               2.Izvedbena uredba iz odstavka 1 vsebuje zlasti naslednje informacije:
            
            
               (a)vrsto in količino proizvodov, ki so na voljo za sistem;
            
            
               (b)lokacijo proizvodov, ki so na voljo za sistem, in merila za razdelitev razpoložljivih serij med zadevne države članice na podlagi njihove lokacije;
            
            
               (c)način, kako se proizvodi odpremijo v skladu z drugim pododstavkom člena 23(4) Uredbe (EU) št. 223/2014 Evropskega parlamenta in Sveta* (neposredna uporaba, predelava ali prodaja), da bi bili na voljo za sistem na ekonomsko najugodnejši način ob upoštevanju narave in značilnosti proizvodov;
            
            
               (d)raven varščine, ki se položi v skladu s členom 4(a) Delegirane uredbe (EU) 2016/1238, in najnižjo ceno za prodajo proizvodov, kadar se proizvodi prodajajo v skladu s členom 38b te uredbe.
            
            
               3.Države članice, ki želijo, da se jim dodeli del ali celotna količina iz točke (a) odstavka 2, predložijo zahtevo Komisiji v 10 delovnih dneh po objavi izvedbene uredbe iz odstavka 1. V navedeni zahtevi se navedeta vrsta in količina (v tonah) zahtevanega proizvoda. Količina, ki jo zahteva država članica, ne presega količine iz točke (a) odstavka 2.
            
            
               4.Komisija v 20 delovnih dneh po objavi izvedbene uredbe iz odstavka 1 sprejme izvedbeno uredbo brez uporabe postopka iz člena 229(2) ali (3) Uredbe (EU) št. 1308/2013, s katero: 
            
            
               (a)dodeli količino vsaki državi članici, ki je predložila zahtevo; 
            
            
               (b) opredeli lokacijo razpoložljivih serij, ki se razdelijo zadevnim državam članicam v skladu z merili iz točke (b) odstavka 2.
            
            
               Kadar skupna količina, ki jo zahtevajo države članice, presega količino iz točke (a) odstavka 2, se za namene točke (a) prvega pododstavka zadevnim državam članicam dodeli količina, sorazmerna z zahtevano količino.
            
            
               5. Kadar je količina, dodeljena državi članici, 50 % manjša od zahtevane količine, se lahko država članica odpove dodeljeni količini tako, da Komisijo obvesti o svoji odločitvi v 10 delovnih dneh po objavi izvedbene uredbe, s katero so se dodelili proizvodi. Navedeni proizvodi niso več na voljo za sistem v okviru navedene posebne izvedbene uredbe.
            
            
               Člen 38b
            
            
               Prodaja intervencijskih proizvodov, ki so na voljo za sistem
            
            
               1.Kadar izvedbena uredba iz člena 38a(1) določa, da je treba proizvode, ki so na voljo za sistem, odpremiti s prodajo, se uporabljajo odstavki 2 do 7 tega člena. 
            
         
         
            
               2.Plačilna agencija države članice, ki so ji bili dodeljeni proizvodi v skladu s členom 38a(4), v 40 delovnih dneh po objavi izvedbene uredbe, s katero so se dodelili proizvodi, začne razpisni postopek za prodajo proizvodov. 
            
            
               Kadar so bili državi članici dodeljeni proizvodi, ki jih skladišči plačilna agencija druge države članice, plačilna agencija, ki skladišči proizvode, plačilni agenciji, ki prodaja proizvode, zagotovi informacije iz člena 29(2)(d) do (g) v 10 delovnih dneh po objavi izvedbene uredbe, s katero so se dodelili proizvodi. 
            
            
               3.Kadar plačilna agencija države članice, ki so ji bili dodeljeni proizvodi, ki jih skladišči plačilna agencija druge države članice, proda vse navedene proizvode ali njihov del, jih plačilna agencija, ki prodaja proizvode, plača plačilni agenciji, ki jih skladišči, po obračunski vrednosti iz člena 16(2) Uredbe (EU) št. 1308/2013. Navedeno plačilo se izvede v 4 delovnih dneh po prejemu izvajalčevega plačila zneska iz njegove ponudbe. Plačilna agencija, ki skladišči proizvode, izda odpremni nalog iz člena 37 te uredbe v 5 delovnih dneh po prejemu plačila plačilne agencije, ki prodaja proizvode.
            
            
               4.Plačilna agencija, ki prodaja proizvode, v 10 delovnih dneh po prejemu izvajalčevega plačila zneska iz njegove ponudbe prenese razliko med prodajno ceno in obračunsko vrednostjo proizvodov, pomnoženo s prodano količino, na organ, ki mu Komisija nakaže plačila v okviru Uredbe (EU) št. 223/2014. Navedeni preneseni znesek se uporabi za financiranje nakupa in razdeljevanja hrane najbolj ogroženim osebam ter dopolnjuje vire, ki so že na voljo v okviru operativnega programa.
            
            
               5.Vse upravne stroške pri prodaji proizvodov krije plačilna agencija, ki prodaja proizvode.
            
            
               6.Poglavje II Delegirane uredbe (EU) 2016/1238 in poglavje III naslova II te uredbe, razen člena 28(2), člena 29(2)(b), člena 30(1)(a) in (e), člena 31, člena 32(2), drugega pododstavka člena 33(2) in člena 36 te uredbe, se uporabljata za razpisni postopek, ki ga začne plačilna agencija v skladu z odstavkom 2 tega člena. Člena 32(1) in 33(3) se smiselno uporabljata za zadevno odločitev države članice. Za namene člena 30(1)(g) varščina v znesku, ki je določen v izvedbeni uredbi o začetku prodaje, pomeni varščino v znesku, ki je določen v izvedbeni uredbi iz člena 38a(1). 
            
            
               7.Kadar se vsi proizvodi, dodeljeni državi članici, ali njihov del niso prodali v 5 mesecih po objavi izvedbene uredbe, s katero so se dodelili proizvodi, navedeni proizvodi niso več na voljo v okviru navedene posebne izvedbene uredbe.
            
            
               ---------------
            
            
                  Uredba (EU) št. 223/2014 Evropskega parlamenta in Sveta z dne 11. marca 2014 o Skladu za evropsko pomoč najbolj ogroženim (UL L 72, 12.3.2014, str. 1).“
            
            
            
               (2)V členu 65(1)(d) se točka (ii) nadomesti z naslednjim:
            
            
               „(ii) informacije v zvezi z odpremo za sistem razdeljevanja hrane najbolj ogroženim osebam, vključno z zadevnim zneskom (razlika med prodajno ceno in obračunsko vrednostjo) in prenosom navedenega zneska na organ, ki mu Komisija nakaže plačila v okviru Uredbe (EU) št. 223/2014 v skladu s členom 38b(4) te uredbe.“
            
            
               Člen 2
            
            
               Ta uredba začne veljati sedmi dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 16.8.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  UL L 347, 20.12.2013, str. 671.
               
               
                  
                     (2)
                  Uredba (EU) št. 223/2014 Evropskega parlamenta in Sveta z dne 11. marca 2014 o Skladu za evropsko pomoč najbolj ogroženim (UL L 72, 12.3.2014, str. 1).
               
               
                  
                     (3)
                  Delegirana uredba Komisije (EU) 2016/1238 z dne 18. maja 2016 o dopolnitvi Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 15).
               
               
                  
                     (4)
                  Izvedbena uredba Komisije (EU) 2016/1240 z dne 18. maja 2016 o pravilih za uporabo Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 71).